《帅相泛巨舟东下水浅不可进盘旋三日仅至菱黄》
宋代·曹彦约

半日冬冬离岸鼓，万斛龙骧发南浦。
戈鋋照日牙纛明，百丈咿哑更双橹。
眼前突兀胜华屋，前厅中堂后圊浴。
主人燕坐拥歌舞，昼捧金樽夜银烛。
吴人馀皇那可比，汉家楼船聊尔耳。
有时但可济舟师，无事只堪横野水。
太平州县边无哗，行所朝夕如居家。
恩光草际碧弄色，心事柳梢黄茁芽。
我亦同时浮一叶，葭苇作篙蒲作楫。
坐久欠身头触篷，卧我辗转衣成摺。
旁瞻画鹢如飞动，绝似茅茨望梁栋。
春光娇面秋月眉，争妍不到书生梦。
谁知浅水鸡笼山，顺风不下留惊滩。
津人用尽如神力，长年三老忘朝餐。
呜呼材具各有用，秔稻不生穜稑种。
涸辙聊濡鲋鱼沫，大壑方观巨鳞纵。
我生简便非惮烦，坐观燕蝠争晨昏。
瞥然便转子猷棹，明朝直到章江门。

作者简介：曹彦约（1157～1228）南宋大臣。字简甫，号昌谷，南康军都昌（今属江西）人。淳熙八年进士。曾从朱熹讲学，后受人之召，负责汉阳军事，因部署抗金有方，改知汉阳军。后累官宝谟阁待制、知成都府。嘉定初，为湖南转运判官，镇压郴州（今湖南郴县）瑶民起义，后任利州路（今属陕西）转运判官兼知利州，发漕司储粮减价粜与饥民、通商蠲税，并论兵柄财权并列之弊。宝庆元年，擢为兵部侍郎，迁礼部侍郎，不久又授为兵部尚书，力辞不拜，后以华文阁学士致仕，卒谥“文简”。